CELEX: 32017D0704(01)
Language: el
Date: 2017-05-08 00:00:00
Title: Απόφαση της Επιτροπής, της 8ης Μαΐου 2017, σχετικά με τη συμβατότητα με το ενωσιακό δίκαιο των μέτρων που προτίθεται να λάβει η Ουγγαρία δυνάμει του άρθρου 14 της οδηγίας 2010/13/ΕΕ για τον συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την παροχή υπηρεσιών οπτικοακουστικών μέσων (οδηγία για τις υπηρεσίες οπτικοακουστικών μέσων)

4.7.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 214/3
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 8ης Μαΐου 2017
   σχετικά με τη συμβατότητα με το ενωσιακό δίκαιο των μέτρων που προτίθεται να λάβει η Ουγγαρία δυνάμει του άρθρου 14 της οδηγίας 2010/13/ΕΕ για τον συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την παροχή υπηρεσιών οπτικοακουστικών μέσων (οδηγία για τις υπηρεσίες οπτικοακουστικών μέσων)
   (2017/C 214/04)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2010/13/ΕE του Ευρωπαϊκού Κοινοβουλίου και του Συμβουλίου, της 10ης Μαρτίου 2010, για τον συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την παροχή υπηρεσιών οπτικοακουστικών μέσων (οδηγία για τις υπηρεσίες οπτικοακουστικών μέσων) (1), και ιδίως το άρθρο 14 παράγραφος 2,
   Έχοντας υπόψη τη γνώμη της επιτροπής που συστάθηκε δυνάμει του άρθρου 29 της οδηγίας 2010/13/ΕΕ,
   Εκτιμώντας τα ακόλουθα:
   
               (1)
            
            
               Η Ουγγαρία κοινοποίησε στην Επιτροπή, με επιστολή από 20 Φεβρουαρίου 2017, μέτρα που έλαβε σύμφωνα με το άρθρο 14 παράγραφος 1 της οδηγίας 2010/13/ΕΕ.
            
         
               (2)
            
            
               Εντός τριμήνου από την παραλαβή της ανωτέρω κοινοποίησης, η Επιτροπή επαλήθευσε τη συμβατότητα των εν λόγω μέτρων με το ενωσιακό δίκαιο, ιδίως όσον αφορά την αναλογικότητά τους και τη διαφάνεια της εθνικής διαδικασίας διαβούλευσης.
            
         
               (3)
            
            
               Κατά την εξέταση των μέτρων, η Επιτροπή έλαβε υπόψη τα διαθέσιμα δεδομένα για την ουγγρική αγορά οπτικοακουστικών μέσων, ιδίως όσον αφορά τον αντίκτυπο στην τηλεοπτική αγορά.
            
         
               (4)
            
            
               Ο κατάλογος των εκδηλώσεων μείζονος κοινωνικής σημασίας καταρτίστηκε από την Ουγγαρία με σαφή και διαφανή τρόπο, έπειτα από ευρεία δημόσια διαβούλευση.
            
         
               (5)
            
            
               Με βάση λεπτομερή στοιχεία και στοιχεία τηλεθέασης που διαβίβασαν οι ουγγρικές αρχές, η Επιτροπή επαλήθευσε ότι ο κατάλογος των σχεδιαζόμενων εκδηλώσεων, ο οποίος καταρτίστηκε σύμφωνα με το άρθρο 14 παράγραφος 1 της οδηγίας 2010/13/ΕΕ, πληρούσε τουλάχιστον δύο από τα ακόλουθα κριτήρια, τα οποία θεωρούνται αξιόπιστοι δείκτες της σημασίας των εν λόγω εκδηλώσεων για την κοινωνία: i) ιδιαίτερη ευρεία απήχηση εντός του κράτους μέλους, και όχι απλώς σημασία για όσους συνήθως παρακολουθούν το υπόψη άθλημα ή δραστηριότητα· ii) ευρύτερα αναγνωρισμένη, διακριτή πολιτιστική σημασία για τον πληθυσμό του κράτους μέλους, ιδίως ως καταλυτικός παράγοντας της πολιτιστικής ταυτότητάς του· iii) συμμετοχή της εθνικής ομάδας στην εν λόγω εκδήλωση στο πλαίσιο αγώνα ή διοργάνωσης διεθνούς σημασίας· και iv) το γεγονός ότι η εκδήλωση μεταδίδεται κατά παράδοση από την τηλεόραση δωρεάν και έχει μεγάλη τηλεθέαση.
            
         
               (6)
            
            
               Ο κοινοποιημένος κατάλογος εκδηλώσεων μείζονος σημασίας για την κοινωνία περιέχει μια σειρά καθορισμένων εκδηλώσεων, οι οποίες θεωρούνται εκδηλώσεις μείζονος σημασίας για την κοινωνία, όπως οι θερινοί και οι χειμερινοί Ολυμπιακοί Αγώνες, με τη συμμετοχή της ουγγρικής εθνικής ομάδας ή ενός ή περισσότερων Ούγγρων αθλητών. Όπως κατέδειξαν οι ουγγρικές αρχές, οι θερινοί και οι χειμερινοί Ολυμπιακοί Αγώνες είναι ιδιαίτερα δημοφιλείς στο ευρύ κοινό, και όχι μόνο σε όσους παρακολουθούν συνήθως αθλητικές εκδηλώσεις. Οι εν λόγω εκδηλώσεις έχουν επίσης μεγάλη τηλεθέαση και μεταδίδονται κατά παράδοση από την τηλεόραση δωρεάν.
            
         
               (7)
            
            
               Ο εναρκτήριος αγώνας, οι προημιτελικοί, οι ημιτελικοί και οι τελικοί αγώνες του Παγκόσμιου Κυπέλλου Ποδοσφαίρου της FIFA και του Ευρωπαϊκού Πρωταθλήματος της UEFA θεωρούνται επίσης εκδηλώσεις μείζονος σημασίας για την κοινωνία. Όπως κατέδειξαν οι ουγγρικές αρχές, οι εν λόγω εκδηλώσεις έχουν ιδιαίτερη ευρύτερη απήχηση στη Δανία, καθώς είναι ιδιαίτερα δημοφιλείς στο ευρύ κοινό, και όχι μόνο σε όσους παρακολουθούν συνήθως αθλητικές εκδηλώσεις. Η εθνική ομάδα συμμετέχει σε διεθνές πρωτάθλημα μείζονος σημασίας. Οι εν λόγω εκδηλώσεις έχουν επίσης μεγάλη τηλεθέαση και μεταδίδονται κατά παράδοση από την τηλεόραση δωρεάν.
            
         
               (8)
            
            
               Ο κατάλογος περιλαμβάνει επίσης όλους τους αγώνες της εθνικής ουγγρικής ομάδας ανδρών στο Παγκόσμιο Κύπελλο Ποδοσφαίρου της FIFA και το Ευρωπαϊκό Πρωτάθλημα της UEFA, καθώς και τους προκριματικούς αγώνες για τις εν λόγω εκδηλώσεις, όπως και τους επίσημους φιλικούς. Όπως κατέδειξαν οι ουγγρικές αρχές, οι εν λόγω εκδηλώσεις έχουν ειδική ευρύτερη απήχηση στην ουγγρική κοινωνία και όχι μόνο σε όσους παρακολουθούν συνήθως ποδόσφαιρο. Η εθνική ομάδα συμμετέχει σε διεθνές πρωτάθλημα μείζονος σημασίας. Οι εν λόγω εκδηλώσεις έχουν επίσης μεγάλη τηλεθέαση και μεταδίδονται κατά παράδοση από την τηλεόραση δωρεάν.
            
         
               (9)
            
            
               Ο τελικός αγώνας του Champions League της UEFA, και αγώνες του Champions League της UEFA και της Europa League της UEFA με συμμετοχή ουγγρικής ομάδας θεωρούνται επίσης εκδηλώσεις μείζονος κοινωνικής σημασίας. Έχουν ειδική ευρύτερη απήχηση στην ουγγρική κοινωνία, δεδομένου ότι είναι ιδιαίτερα δημοφιλείς στο ευρύ κοινό, και όχι απλώς σε όσους συνήθως παρακολουθούν ποδοσφαιρικούς αγώνες. Συμμετέχουν επίσης ουγγρικές ομάδες σε διεθνές πρωτάθλημα μείζονος σημασίας. Οι εν λόγω εκδηλώσεις έχουν επίσης μεγάλη τηλεθέαση και μεταδίδονται κατά παράδοση από την τηλεόραση δωρεάν.
            
         
               (10)
            
            
               Οι αγώνες του Ευρωπαϊκού πρωταθλήματος χειροσφαίρισης EHF ανδρών και γυναικών με τη συμμετοχή της ουγγρικής εθνικής ομάδας θεωρούνται επίσης εκδηλώσεις μείζονος κοινωνικής σημασίας. Οι ουγγρικές αρχές επισημαίνουν ότι οι εν λόγω εκδηλώσεις έχουν ειδική ευρύτερη απήχηση στην Ουγγαρία, η οποία υπερβαίνει τον αριθμό των οπαδών του συγκεκριμένου αθλήματος. Συνήθως περιλαμβάνουν τη συμμετοχή ουγγρικής εθνικής ομάδας και έχουν μεγάλη τηλεθέαση, ενώ μεταδίδονται κατά παράδοση από την τηλεόραση δωρεάν.
            
         
               (11)
            
            
               Ο κατάλογος περιλαμβάνει επίσης όλους τους αγώνες του Champions League EHF και του Champions League γυναικών EHF με ομάδες ουγγρικών συλλόγων. Όπως κατέδειξαν οι ουγγρικές αρχές, οι εν λόγω εκδηλώσεις έχουν ειδική ευρύτερη απήχηση στην ουγγρική κοινωνία, που δεν περιορίζεται μόνο σε όσους παρακολουθούν συνήθως χειροσφαίριση. Συμμετέχουν ουγγρικές ομάδες που αγωνίζονται σε διεθνές πρωτάθλημα. Οι εν λόγω εκδηλώσεις έχουν επίσης μεγάλη τηλεθέαση και μεταδίδονται κατά παράδοση από την τηλεόραση δωρεάν.
            
         
               (12)
            
            
               Οι αγώνες του παγκόσμιου πρωταθλήματος υδατοσφαίρισης FINA ανδρών και του Champion’s League LEN με συμμετοχή της ουγγρικής εθνικής ομάδας θεωρούνται επίσης εκδηλώσεις μείζονος κοινωνικής σημασίας. Οι ουγγρικές αρχές επισημαίνουν ότι οι εν λόγω εκδηλώσεις έχουν ειδική ευρύτερη απήχηση στην Ουγγαρία, που δεν περιορίζεται μόνο σε όσους παρακολουθούν συνήθως το συγκεκριμένο άθλημα. Το ιδιαίτερο και ευρύτερο ενδιαφέρον ενισχύεται από το γεγονός ότι η ουγγρική εθνική ομάδα είχε κατά το παρελθόν σημαντική επιτυχία στις εν λόγω διοργανώσεις. Συμμετέχει η εθνική ουγγρική ομάδα που αγωνίζεται σε διεθνή διοργάνωση. Οι εν λόγω εκδηλώσεις έχουν επίσης μεγάλη τηλεθέαση και μεταδίδονται κατά παράδοση από την τηλεόραση δωρεάν.
            
         
               (13)
            
            
               Ο κατάλογος περιλαμβάνει επίσης το ουγγρικό Grand Prix Formula One που θεωρείται εκδήλωση μείζονος κοινωνικής σημασίας. Όπως κατέδειξαν οι ουγγρικές αρχές, η εν λόγω εκδήλωση έχει ειδική ευρύτερη απήχηση στην ουγγρική κοινωνία, και όχι μόνο σε όσους παρακολουθούν συνήθως το άθλημα αυτό. Η εκδήλωση έχει επίσης μεγάλη τηλεθέαση και μεταδίδεται κατά παράδοση από την τηλεόραση δωρεάν.
            
         
               (14)
            
            
               Τα σχεδιαζόμενα μέτρα δεν προχωρούν πέραν των όσων είναι αναγκαία για την επίτευξη του επιδιωκόμενου σκοπού, δηλαδή την προστασία του δικαιώματος στην ενημέρωση και την ευρεία πρόσβαση του κοινού σε τηλεοπτικές μεταδόσεις εκδηλώσεων μείζονος κοινωνικής σημασίας. Το συμπέρασμα αυτό λαμβάνει υπόψη τις μεθόδους μετάδοσης των εν λόγω εκδηλώσεων, τον ορισμό του «εγκεκριμένου ραδιοτηλεοπτικού οργανισμού», τον ρόλο του ουγγρικού συμβουλίου μέσων επικοινωνίας (Hungarian Media Council) στην επίλυση διαφορών που προκύπτουν κατά την εφαρμογή των μέτρων, καθώς και το γεγονός ότι η απόφαση που περιέχει τον κατάλογο των εκδηλώσεων θα ισχύει για εκδηλώσεις για τις οποίες έχουν συναφθεί συμβάσεις αποκλειστικών δικαιωμάτων μετά την έναρξη ισχύος της απόφασης. Ως εκ τούτου, μπορεί να συναχθεί το συμπέρασμα ότι οι επιπτώσεις στο δικαίωμα της ιδιοκτησίας, όπως προβλέπεται στο άρθρο 17 του Ευρωπαϊκού Χάρτη Θεμελιωδών Δικαιωμάτων, δεν υπερβαίνουν αυτές που συνδέονται αναπόσπαστα με την ένταξη των εκδηλώσεων στον κατάλογο που προβλέπεται στο άρθρο 14 παράγραφος 1 της οδηγίας 2010/13/ΕΕ.
            
         
               (15)
            
            
               Για τους ίδιους λόγους, τα ουγγρικά μέτρα φαίνονται αναλογικά ώστε να δικαιολογείται παρέκκλιση από τη θεμελιώδη αρχή της ελεύθερης παροχής υπηρεσιών που προβλέπεται στο άρθρο 56 της Συνθήκης για τη λειτουργία της Ευρωπαϊκής Ένωσης. Το υπέρτερο δημόσιο συμφέρον είναι η διασφάλιση ευρείας πρόσβασης του κοινού στις τηλεοπτικές μεταδόσεις εκδηλώσεων μείζονος κοινωνικής σημασίας. Επιπλέον, τα ουγγρικά μέτρα δεν συνιστούν διάκριση ή αποκλεισμό από την αγορά εις βάρος άλλων ραδιοτηλεοπτικών φορέων κρατών μελών, δικαιούχων δικαιωμάτων ή άλλων οικονομικών φορέων.
            
         
               (16)
            
            
               Τα σχεδιαζόμενα μέτρα είναι επίσης συμβατά με τους κανόνες ανταγωνισμού της Ένωσης. Ο ορισμός των κατάλληλων ραδιοτηλεοπτικών οργανισμών για τηλεοπτική μετάδοση των εκδηλώσεων που παρατίθενται τον κατάλογο βασίζεται σε αντικειμενικά κριτήρια, τα οποία επιτρέπουν πραγματικό και δυνητικό ανταγωνισμό για την απόκτηση των δικαιωμάτων μετάδοσης των εν λόγω εκδηλώσεων. Επιπλέον, ο αριθμός των σχεδιαζόμενων εκδηλώσεων του καταλόγου δεν είναι δυσανάλογος, σε βαθμό που να στρεβλώνει τον ανταγωνισμό στις κατάντη αγορές της τηλεόρασης ελεύθερης πρόσβασης και της συνδρομητικής τηλεόρασης. Ως εκ τούτου, μπορεί να συναχθεί το συμπέρασμα ότι οι επιπτώσεις στον ελεύθερο ανταγωνισμό δεν υπερβαίνουν αυτές που συνδέονται αναπόσπαστα με την ένταξη των εκδηλώσεων στον κατάλογο που προβλέπεται στο άρθρο 14 παράγραφος 1 της οδηγίας 2010/13/ΕΕ.
            
         
               (17)
            
            
               Η Επιτροπή ανακοίνωσε στα άλλα κράτη μέλη τα μέτρα που κοινοποίησε η Ουγγαρία και παρουσίασε τα αποτελέσματα της επαλήθευσης που διενήργησε στην επιτροπή που συστήθηκε δυνάμει του άρθρου 29 της οδηγίας 2010/13/ΕΕ. Η επιτροπή εξέδωσε θετική γνώμη,
            
         ΑΠΟΦΑΣΙΖΕΙ:
   Άρθρο μόνο
   1.   Τα μέτρα που έλαβε η Ουγγαρία δυνάμει του άρθρου 14 παράγραφος 1 της οδηγίας 2010/13/ΕΕ, και τα οποία κοινοποιήθηκαν στην Επιτροπή κατ’ εφαρμογή του άρθρου 14 παράγραφος 2 της εν λόγω οδηγίας, είναι συμβατά με το ενωσιακό δίκαιο.
   2.   Τα μέτρα που έλαβε η Ουγγαρία δημοσιεύονται στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 8 Μαΐου 2017.
      
         
            Για την Επιτροπή
         
         Andrus ANSIP
         
            Αντιπρόεδρος
         
      
   
   
      (1)  ΕΕ L 95 της 15.4.2010, σ. 1.